Snobrødsbagning, hygge og Pokémon-leg er tre af de ting, der er på programmet, når 40 børn fra 8. til 14. juli bliver indkvarteret på Blå Kors' sommerlejr på Onsild Efterskole ved Hobro. De 40 børn, som er i alderen syv til 13 år, kommer alle med udfordringer i rygsækken. Der kan være tale om børn, som har forældre med et alkohol- eller stofmisbrug, og børn, som har psykiske problemer eller på anden vis er sårbare. Sommerlejren skal give dem et frirum og være med til at hjælpe dem videre. - Det skal være sådan, at de husker tilbage på lejren som årets bedste uge. Vi har tidligere oplevet børn, som aldrig har gennemført en lejr før, men som gør det for første gang. Det er fedt at kunne give børnene nogle sejre og se den udvikling, de går igennem på en uge. For mange sker der en stor og synlig udvikling, siger lejrchef Jesper Myhre i en pressemeddelelse. Organisationen Blå Kors arrangerer ti sommerlejre over hele landet, og i år bliver i alt 290 børn tilbudt en plads. På lejren ved Hobro er der 40 pladser, og de er alle booket. - Der er flere trængte familier, der ikke ikke selv har mulighed for at give deres børn sommerferieoplevelser. Mange, fordi de ikke har økonomisk eller mentalt overskud, siger Sandra Trampedach Junget, ferielejrkoordinator hos Blå Kors Danmark. En undersøgelse fra 2014 har ifølge Blå Kors vist, at fællesskaberne sammen med andre børn og ikke mindst de frivillige lejrledere er med til at styrke børnenes selvværd, give dem nye venskaber og oplevelser for livet.

Referat:
Organisationen Blå Kors giver denne sommer 40 udsatte børn mulighed for at deltage i en nordjysk sommerlejr.